Alguns dels recursos pedagògics més destacats destinats a tots els públics són:
Està dissenyat per donar cabuda a tot tipus de visitants: sortides naturalistes per conèixer els rastres dels animals, la fauna i la flora o els tipus de neu i la previsió dels perills d'allaus; tallers de cistelleria, d'elaboració d'olis essencials i pomades, de cuina tradicional o de construcció d'iglús; jornades sobre seguretat a la muntanya hivernal o sobre l'anellament científic d'ocells; projeccions audiovisuals sobre expedicions de muntanya; xerrades informatives sobre la presència del llop al Parc o d'història medieval; concursos de fotografia, etc.
El Parc disposa d'exposicions itinerants per donar a conèixer diversos aspectes de l'espai natural protegit:
- Els aràcnids: construint una vida sobre vuit potes
Estudi sobre la diversitat dels aràcnids del Parc, per tal de conèixer la riquesa d'aquest grup amb vista a la conservació.
Elaborada per l'equip d'aracnologia del Departament de Biologia Animal de la Universitat de Barcelona.
Aquesta exposició pretén suggerir per mitjà de les imatges i el disseny la bellesa i la diversitat del Parc Natural del Cadí-Moixeró.
- Els mol·luscs del Parc Natural del Cadí-Moixeró
Al Parc hi trobem una gran varietat de mol·luscs que cobreixen tots els biòtops.
Aquesta diversitat està afavorida pel clima amb abundant pluviositat, per la composició del sòl, per les alçàries i pels tipus de vegetació.
L'exposició està basada en un estudi de recerca de Gustau Serrano, iniciat l'any 1986 i realitzat mitjançant diverses campanyes, l'última l'estiu de 2004.
Exposició elaborada per Jordi Serra Cobo, que dóna a conèixer les principals característiques dels quiròpters i la importància ecològica que té el Parc per als ratpenats.
Des de fa força anys, el Parc ofereix a les escoles tot un seguit de tallers per conèixer la natura.
Gràcies a aquesta iniciativa, els alumnes aprenen a fer motlles de guix que reprodueixen les petjades dels animals, construeixen caixes niu, fabriquen diverses menjadores per a ocells silvestres i coneixen les tècniques que serveixen per reciclar paper, entre altres activitats.
Aquest projecte d'educació ambiental, impulsat pel Parc Natural i l'Associació SOURS, pretén donar a conèixer el llop i el seu paper biològic dins l'ecosistema en relació amb la biodiversitat i prendre consciència de l'estat de conservació de l'espècie i la seva problemàtica social.
El projecte consta d'un dossier informatiu per al mestre i 45 activitats (cognitives, artístiques, lúdiques, sensorials i dinàmiques) relacionades amb diverses matèries del currículum escolar (ciències naturals, llengua, música, plàstica, psicomotricitat, geografia, llengua catalana i castellana, etc.), per tal de treballar diferents conceptes relacionats amb l'espècie: morfologia, alimentació, comunicació, adaptacions, hàbitat, reproducció, organització social, etc.
Aquests quaderns estan dirigits als alumnes interessats a aprendre i treballar aspectes relacionats amb la fauna, la flora i els ecosistemes fluvials.
S'han elaborat per a cicle superior d'EP, 1r cicle d'ESO i 2n cicle d'ESO.
El Parc ha construït una sèrie d'itineraris temàtics que permeten conèixer millor l'espècie en concret i el seu hàbitat.
Els rètols donen informació detallada per poder fer els itineraris.
També hi ha fullets explicatius que complementen la informació.